**Függőségek, párválasztás, mesterséges intelligencia – izgalmas programokkal érkezik az Agykutatás Hete**

**Az emberi agy működésébe nyerhetünk betekintést változatos programok keretében a március 13-19. között megrendezendő Agykutatás Hetén. Az országos programsorozat – mely Pécsett is számos érdekességet kínál – szakmai koordinátora a PTE Általános Orvostudományi Kar Transzdiszciplináris Kutatások Intézete, valamint budapesti, szegedi és debreceni partnerintézményekkel való együttműködésben az eseménysor magyarországi szervezője is.**

A programot csaknem 30 évvel ezelőtt indította útjára a [DABI](https://dana.org/dana-alliances/) (Dana Alliance for Brain Initiatives), valamint az [EDAB](https://www.ean.org/home/partners-and-collaborators/other-organisations/edab-european-dana-alliance-for-the-brain) (European Dana Alliance for the Brain), jelenleg pedig a DANA Foundation koordinálja.  Az **Agykutatás Hete** igyekszik összefogni mindazon tudományterületek eredményeit, kutatási irányait és lehetséges vetületeit, amelyek valamilyen módon kapcsolódnak a **neurológia**, illetve a **neurobiológia** területéhez, ugyanakkor **közelebb hozza, elérhetővé teszi a társadalom számára ezen diszciplínák eredményeit**.

Az idei évben is **változatos programok várják az érdeklődőket Pécsett, Szegeden, Budapesten és Debrecenben**. A rendezvénysorozat részeként találkozhatunk **számos laborlátogatással, szakmai előadással**, valamint **interaktív bemutatóval**.

**A közösségimédia-függés is terítéken lesz Pécsett**

**Pécsett** kerekasztal-beszélgetések alkalmával **bepillantást nyerhetünk a** **függőségek világába**, ideértve **a szex, a játék** vagy akár a **közösségi média** addikciós hatásait is, és szakemberek társaságában boncolgathatjuk azt is, mit és miért látunk szépnek, **milyen szerepet játszik agyunk pl. a párválasztásban**.

Előadást hallhatunk az **agykutatás és a természetgyógyászat kapcsolatáról** és megismerkedhetünk a flow kutatás eredményeivel is. **A PécsZoo** programja **az érzékelés izgalmas témáját járja körül**, a **PTE  3D Nyomtatási és Vizualizációs Központja, a PTE ÁOK Élettani Intézet interaktív programjai és a Zebrahal labor pedig vezetett előadásokkal** várja a tudomány eredményei iránt érdeklődőket.

Az alkotás sem maradhat ki a programkínálatból, így az **általános iskola felsős korosztálya**, illetve a középiskolás diákok rajzait ***„Mesterséges intelligencia vs. emberi agy”*** témakörben várják a szervezők.

A programokról részletesen a [www.agykutatashete.hu](http://www.agykutatashete.hu) weboldalon tájékozódhatunk, a [pécsi programok ide kattintva](http://www.agykutatashete.hu/helyszinek/pecs/) olvashatók.

Az Agykutatás Hete 2023 Facebook eseménye: [www.facebook.com/events/1249662879298666](http://www.facebook.com/events/1249662879298666)

A Pécsi Állatkertben zajló programról [ide kattintva érhető el több információ](https://www.facebook.com/events/711744287313493).

Kiemelt pécsi kerekasztal-beszélgetések:

* [Vonzerő és párválasztás](https://www.facebook.com/events/529410342629266)
* [Hedonizmus és függőségek](https://www.facebook.com/events/1252887275653829)
* [Brain-Mind-CAM - complementary and alternative medicine](https://www.facebook.com/events/1207617926626470) (ez a program angolul zajlik)